જર્મનીમાં દેશના વડાનો હોદ્દો ચાન્સેલર નામે ઓળખાય છે. જર્મનીના ચાન્સેલર એટલે અન્ગેલા મેરકલ. અંગ્રેજી સ્પેલિંગ પ્રમાણે એન્જલા મરકલ વાંચવાનું સહજ લાગે, પણ જર્મનમાં અન્ગેલા મેરકલ એવો ઉચ્ચાર છે. અન્ગેલા મજબૂત નેતા મનાય છે, પણ હાલમાં મુશ્કેલીમાં મૂકાયાં છે. બહુમતી સાબિત કરીને ફરી સરકારની રચના કરવાની છે અને તેના માટે ગઠબંધનો કરવાના છે. ભારતમાં આપણે આ વાત સહેલાઇથી સમજી શકીએ તેમ છીએ – કેવી રીતે ગઠબંધનો થાય અને તેને જાળવવા માટે કેવી મથામણો કરવી પડે. વર્તમાન મોદી સરકાર પણ ગઠબંધન સરકાર છે. એનડીએની સરકાર છે, પણ સ્થિર છે, કેમ કે ભાજપની પોતાની બહુમતી છે. કોઈ એક જ પક્ષની બહુમતી ના હોય અને સાથી પક્ષો લગભગ સરખેસરખી સ્થિતિમાં હોય ત્યારે ગઠબંધનો ટકતાં નથી. બિહારમાં આરજેડીના 80 અને જેડી(યુ)ના 78 સભ્યો હતાં. બંને સરખેસરખા. તેમની ગઠબંધન સરકાર તૂટી પડી. તે માટે કારણો જુદાં હતાં, પણ સંખ્યાના કારણે સત્તાનું બાર્ગેનિંગ કરવાની તાકાત મળે ત્યારે સોદાબાજીમાં ગઠબંધન મુશ્કેલી કરતું હોય છે.